DECRETO 194/2007, do 11 de outubro, polo que se modifica o Decreto 101/2004, do 13 de maio, polo que se aproban os estatutos da Universidade da Coruña.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/10/2007

O artigo 6.2º da Lei orgánica 6/2001, do 21 de decembro, de universidades, establece o procedemento de elaboración e aprobación dos estatutos das universidades, e determina que serán elaborados por aquelas e, logo do seu control de legalidade, aprobados polo Consello de Goberno da comunidade autónoma.
A Lei orgánica 4/2007, do 12 de abril, pola que se modifica a Lei orgánica 6/2001, do 21 de decembro, de universidades, establece na súa disposición adicional oitava que as universidades adaptarán os seus estatutos conforme o disposto na dita lei nun prazo máximo de tres anos.
A Universidade da Coruña presentou ante a Consellería de Educación e Ordenación Universitaria a proposta de reforma parcial dos seus estatutos, aprobada polo seu Claustro Universitario na sesión do 29 de maio de 2007, para a correspondente aprobación e publicación por parte desta comunidade autónoma.
De acordo co disposto no citado artigo 6.2º da Lei orgánica 6/2001, cumpridos os trámites establecidos, por proposta da conselleira de Educación e Ordenación Universitaria, logo de deliberación do Consello da Xunta de Galicia na súa reunión do día once de outubro de dous mil sete,
DISPOÑO:
Artigo único.-Apróbase a modificación do Decreto 101/2004, do 13 de maio, polo que se aproban os estatutos da Universidade da Coruña, nos termos que figuran no anexo deste decreto, e ordénase a súa publicación.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, once de outubro de dous mil sete.
Emilio Pérez Touriño
Presidente da Xunta de Galicia
Laura Sánchez Piñón
Conselleira de Educación e Ordenación Universitaria
ANEXO
Modificación dos estatutos da Universidade da Coruña
O Decreto 101/2004, do 13 de maio, polo que se aproban os estatutos da Universidade da Coruña, modifícase nos seguintes termos:
Un.-O artigo 8º queda redactado do seguinte xeito:
«Artigo 8º
A estrutura académica da universidade estará integrada por facultades, escolas, departamentos, institutos universitarios de investigación e outros centros, incluídos os que organicen ensinanzas en modalidade non presencial».
Dous.-O punto 1 do artigo 9º queda redactado do seguinte xeito:
«1. Os departamentos son as unidades de docencia e investigación encargadas de coordinar as ensinanzas de un ou varios ámbitos de coñecemento en un ou varios centros, de acordo coa programación docente da universidade».
Tres.-O punto 2, letra c) do artigo 9º queda redactado do seguinte xeito:
«c) Organizar e desenvolver estudos de doutoramento».
Catro.-O punto 2 do artigo 10º queda redactado do seguinte xeito:
«2. A creación, modificación e supresión dos departamentos correspóndelle ao Consello de Goberno».
Cinco.-O punto 1 do artigo 11º queda redactado do seguinte xeito:
«1. As facultades e escolas son os centros encargados da organización das ensinanzas e dos procesos académicos, administrativos e de xestión conducentes á obtención de títulos de grao. Poderán impartir tamén ensinanzas conducentes á obtención doutros títulos, así como levar a cabo aqueloutras funcións que determine á universidade».
Seis.-O artigo 12º queda redactado do seguinte xeito:
«Artigo 12º
A creación, modificación e supresión dos centros aos cales se refire o artigo anterior serán acordadas pola Xunta de Galicia, por proposta do Consello de Goberno ou por propia iniciativa, co acordo do referido consello e, en todo caso, logo de informe do Consello Social da Universidade».
Sete.-O punto 1 do artigo 16º queda redactado do seguinte xeito:
«1. Os institutos universitarios de investigación poderán ser:
a) Propios da Universidade da Coruña.
b) Interuniversitarios.
c) Adscritos á Universidade da Coruña.
d) Concertados.
e) Mixtos».
Oito.-Engádeselle un novo parágrafo 6 ao artigo 16º, que quedará redactado do seguinte xeito:
«6. A Universidade da Coruña, conxuntamente con organismos públicos de investigación, cos centros do sistema nacional de saúde e con outros centros de investigación públicos ou privados sen ánimo de lucro, promovidos e participados por unha Administracion pública, poderá constituír institutos mixtos de investigación».
Nove.-A letra a) do artigo 22º queda redactado do seguinte xeito:
«a) Colexiados: Consello Social, Consello de Goberno, Claustro Universitario, xuntas de facultade, de escola, consellos de departamento e institutos universitarios».
Dez.-A letra b) do artigo 22º queda redactado do seguinte xeito:
«b) Unipersoais: reitor ou reitora, vicerreitores ou vicerreitoras, secretario ou secretaria xeral, xerente, decanos ou decanas, vicedecanos ou vicedecanas e secretarios ou secretarias de facultades, directores ou directoras, subdirectores ou subdirectoras e secretarios ou secretarias de escolas, directores ou directoras e secretarios ou secretarias de departamentos; directores ou directoras de institutos universitarios de investigación».
Once.-Engádeselle un novo número 5 ao artigo 23º, que queda redactado do seguinte xeito:
«5. Todos os órganos unipersoais da Universidade da Coruña terán limitados os seus mandatos a dous consecutivos e improrrogables».
Doce.-A letra j) do punto 2 do artigo 25º, pasa a ser a letra l), e a letra j) queda redactada do seguinte xeito:
«j) Aprobar a planificación estratéxica e as liñas xerais da programación plurianual e orzamentaria».
Trece.-Engádeselle unha letra k) ao número 2 do artigo 25º, que queda redactado do seguinte xeito:
«k) Debater e aprobar, se é o caso, o informe anual de xestión do reitor».
Catorce.-O punto 1 do artigo 26º queda redactado do seguinte xeito:
«1. O Claustro Universitario estará composto polo reitor, que o presidirá, o secretario xeral, que tamén o será do Claustro, o xerente e 300 representantes dos distintos sectores da comunidade universitaria, nos seguintes termos:
a) 153 (51%) profesores doutores con vinculación permanente á universidade.
b) 36 (12%) membros das restantes categorías de persoal docente e investigador.
c) 84 (28%) estudantes.
d) 27 (9%) membros do persoal de administración e servizos».
Quince.-A letra a) do punto 2 do artigo 27º queda redactada do seguinte xeito:
«a) Elaboración dos orzamentos».
Dezaseis.-A letra b) do punto 2 do artigo 27º queda redactada do seguinte xeito:
«b) Propor a creación, modificación ou supresión de centros, institutos, titulacións e estudos».
Dezasete.-A letra i) do punto 2 do artigo 27º queda redactada do seguinte xeito:
«i) Designar os directores de centros non provistos por elección».
Dezaoito.-A letra l) do punto 2 do artigo 27º queda redactada do seguinte xeito:
«l) Elixir os membros da Comisión de Posgrao e aprobar os seus regulamentos».
Dezanove.-O punto 1 do artigo 28º queda redactada do seguinte xeito:
«1. O Consello de Goberno estará constituído por:
a) O reitor, que o presidirá e convocará.
b) O secretario xeral, que será o seu secretario, e o xerente.
c) Os vicerreitores.
d) Vinte conselleiros, elixidos polo Claustro reproducindo as mesmas porcentaxes sectoriais establecidas para aquel.
e) Sete representantes dos decanos e directores de escola, elixidos entre eles mesmos.
f) Sete representantes dos directores de departamento, elixidos entre eles mesmos.
g) Un representante dos institutos universitarios de investigación elixido entre eles mesmos.
h) Os restantes, ata o máximo de 50 membros, serán designados polo reitor. Deles, dous serán propostos pola Xunta de Persoal e o Comité de Empresa do Persoal de Administración e Servizos e dous pola representación dos colectivos de estudantes con presenza no Claustro.
i) Ademáis haberá tres membros do Consello Social non pertencentes á propia comunidade universitaria».
Vinte.-O artigo 29º queda sen contido.
Vinte e ún.-A letra c) do punto 1 do artigo 31º queda redactada do seguinte xeito:
«c) Todos os profesores con vinculación permanente á universidade, co límite do 51 por cento do número total de membros da xunta. Unha representación do resto de profesorado que imparta docencia maioritaria no centro e do persoal investigador e en formación que colabore na docencia nunha proporción do 12%, sempre que sexa posible».
Vinte e dous.-A letra d) do punto 1 do artigo 31º queda redactada do seguinte xeito:
«d) Unha representación dos estudantes nunha proporción do 28%».
Vinte e tres.-A letra e) do punto 1 do artigo 31º queda redactada do seguinte xeito:
«e) Unha representación do persoal de administración e servizos nunha proporción do 9%».
Vinte e catro.-A letra b) do punto 1 do artigo 33º queda redactada do seguinte xeito:
«b) Todos os doutores vinculados por relación funcionarial, laboral ou bolseira á universidade e todos os profesores e axudantes sen título de doutor e a tempo completo integrados no departamento».
Vinte e cinco.-A letra c) do punto 1 do artigo 33º queda redactada do seguinte xeito:
«c) Unha representación dos profesores a tempo parcial e do persoal investigador en formación que colabore na docencia e, se é o caso, dos lectores integrados no departamento, que suporá o 5%».
Vinte e seis.-A letra d) do punto 1 do artigo 33º queda redactada do seguinte xeito:
«d) Unha representación dos estudantes do ámbito da docencia do departamento que suporá un 28%, dos que, de ser o caso, o 40% corresponderá aos estudantes de doutoramento».
Vinte e sete.-Créase unha sección sétima no capítulo II que queda redactada do seguinte xeito:
«Sección sétima
Dos consellos de instituto universitario
Artigo 33º bis.
1. Os consellos de institutos universitarios organizaranse e desempeñarán as súas funcións conforme o que se establecese nos respectivos regulamentos de réxime interno, que deberán axustarse, como principios básicos, ao regulado para os departamentos. Neste regulamento recollerase a composición e funcionamento dos seus órganos de goberno.
2. En calquera caso, formará parte do Consello de Instituto unha representación dos investigadores en formación, do persoal de administración e servizos e do estudantado de doutoramento e posgrao, se o houber.
3. Serán funcións do Consello do Instituto coñecer e aprobar o seu orzamento, coñecer os seus proxectos de investigación e docencia, elixir e revogar o director do instituto e todas aquelas que lle atribúan a lexislación vixente e os presentes estatutos».
Vinte e oito.-Queda sen contido o punto 2 do artigo 34º.
Vinte e nove.-O punto 2 do artigo 35º queda redactado do seguinte xeito:
«2. O voto para a elección de reitor será ponderado conforme as seguintes porcentaxes:
a) 51% correspondente ao profesorado doutor con vinculación permanente á universidade.
b) 12% correspondente ao resto do persoal docente e investigador.
c) 28% correspondente aos estudantes.
d) 9% correspondente ao persoal de administración e servizos».
Trinta.-O punto 3 do artigo 35º queda redactado do seguinte xeito:
«3. O mandato do reitor será de catro anos, sendo reelixible por unha soa vez consecutiva».
Trinta e un.-A letra d) do punto 1 do artigo 36º queda redactada do seguinte xeito:
«d) Presidir e convocar as sesións do Claustro Universitario e do Consello de Goberno».
Trinta e dous.-A letra m) do punto 1 do artigo 36º queda redactada do seguinte xeito:
«m) Presentarlle ao Claustro, para a súa aprobación se procede, unha memoria anual da súa xestión».
Trinta e tres.-O punto 2 do artigo 38º queda redactado do seguinte xeito:
«2. Será nomeado polo reitor entre funcionarios públicos que presten servizos na universidade, pertencentes a corpos para os que para o seu ingreso se exixa estar en posesión do título de doutor, licenciado, enxeñeiro, arquitecto ou equivalente».
Trinta e catro.-O punto 2 do artigo 41º queda redactado do seguinte xeito:
«2. Serán nomeados polo reitor, logo de elección pola Xunta de Centro, entre profesores e profesoras con vinculación permanente á universidade adscritos/as ao respectivo centro».
Trinta e cinco.-O punto 3 do artigo 41º queda redactado do seguinte xeito:
«3. A duración do mandato do decano ou director será de catro anos, podendo presentarse a unha soa reelección consecutiva».
Trinta e seis.-O punto 2 do artigo 45º queda redactado do seguinte xeito:
«2. Os directores de departamento son nomeados polo reitor logo de elección polo Consello de Departamento entre profesores doutores con vinculación permanente á universidade».
Trinta e sete.-O punto 4 do artigo 45º queda redactado do seguinte xeito:
«4. A duración do mandato será de catro anos, podendo presentarse a unha soa reelección consecutiva».
Trinta e oito.-O artigo 48º queda redactado do seguinte xeito:
«Artigo 48º
1. O director do instituto universitario exerce a súa representación e dirección, preside a actuación do seu consello e executa os seus acordos.
2. O director dun instituto universitario será elixido polo Consello de Instituto entre persoal docente e investigador con título de doutor e dedicación a tempo completo por un período de catro anos, podendo presentarse a unha soa relección consecutiva.
3. Unha vez aprobada a creación dun instituto, o reitor nomeará un director en funcións de entre os membros do grupo promotor que cumpran as condicións establecidas para o desempeño de cargos unipersoais, que cesará como tal ao constituirse o Consello de Instituto.
4. O director dará conta anualmente da actividade científica e económica do instituto e será responsable da elaboración dunha memoria. Terá ademais cantas funcións se lle atribuisen no regulamento do instituto.
5. A elección de director de instituto rexerase por un regulamento elaborado e aprobado polo Consello de Goberno».
Trinta e nove.-A letra b) do punto 1 do artigo 66º queda redactada do seguinte xeito:
«b) A ser valorados de xeito obxectivo e, na medida do posible, de maneira continuada ao longo do curso e solicitar a revisión das súas cualificacións».
Corenta.-Engádeselle unha nova letra k) ao punto 1 do artigo 66º coa seguinte redacción:
«k) Obter recoñecimento académico pola súa participación en actividades universitarias culturais, deportivas, de representación estudantil, solidarias e de cooperación».
Corenta e un.-Engádeselle unha nova letra l) ao punto 1 do artigo 66º coa seguinte redacción:
«l) Recibir un trato non sexista».
Corenta e dous.-Engádeselle unha nova letra m) ao punto 1 do artigo 66º coa seguinte redacción:
«m) Unha atención que facilite compaxinar os estudos coa actividade laboral».
Corenta e tres.-Engádese un novo artigo 67º bis coa seguinte redacción:
«Artigo 67º bis.
O Claustro aprobará o Estatuto do estudantado que desenvolverá os dereitos e deberes básicos recoñecidos aos estudantes na lexislación vixente e nos presentes estatutos».
Corenta e catro.-O punto 4 do artigo 69º queda redactado do seguinte xeito:
«4. A contratación de persoal docente e investigador, agás a figura de profesor visitante, farase mediante concursos públicos, aos que se lles dará a necesaria publicidade».
Corenta e cinco.-O punto 5 do artigo 69º queda redactado do seguinte xeito:
«5. A universidade poderá contratar para obra ou servizo determinado persoal investigador, persoal técnico ou outro persoal, para o desenvolvemento de proxectos de investigación científica ou técnica».
Corenta e seis.-O punto 6 do artigo 69º queda redactado do seguinte xeito:
«6. O número de persoal docente e investigador contratado, computado en equivalencias a tempo completo, non poderá superar o corenta e nove por cento do persoal docente e investigador da universidade. O persoal docente e investigador con contrato laboral temporal non poderá superar o 40% do cadro de persoal».
Corenta e sete.-O punto 1 do artigo 71º queda redactado do seguinte xeito:
«1. Os axudantes serán contratados entre os que teñan sido admitidos ou estean en condicións de seren admitidos nos estudos de doutoramento e coa finalidade principal de completar a súa formación docente e investigadora».
Corenta e oito.-O punto 2 do artigo 71º queda redactado do seguinte xeito:
«2. A contratación será con dedicación a tempo completo, por unha duración non superior a cinco anos improrrogables».
Corenta e nove.-O punto 3 do artigo 71º queda redactado do seguinte xeito:
«3. Os axudantes colaborarán na docencia práctica impartindo un máximo de 60 horas anuais».
Cincuenta.-Queda sen contido o artigo 73º.
Cincuenta e un.-O artigo 74º queda redactado do seguinte xeito:
«Artigo 74º
Os profesores contratados doutores poderán desenvolver as súas tarefas docentes e investigadoras con dedicación a tempo completo. O seu contrato será de carácter indefinido».
Cincuenta e dous.-O punto 1 do artigo 75º queda redactado do seguinte xeito:
«1. Os profesores asociados serán contratados entre especialistas de recoñecida competencia con carácter temporal e dedicación a tempo parcial, por un período de tres, seis ou doce meses, podéndose prorrogar por igual período, de acordo coa lexislación laboral de aplicación e, en todo caso, logo de informe do Consello de Departamento».
Cincuenta e tres.-O punto 1 do artigo 77º queda redactado do seguinte xeito:
«1. A Universidade da Coruña, por acordo do Consello de Goberno e por proposta dun departamento ou centro, poderá contratar profesores eméritos. A duración máxima da relación contractual será de cinco anos, revisable aos tres anos».
Cincuenta e catro.-O punto 2 do artigo 77º queda redactado do seguinte xeito:
«2. A súa actividade desenvolverase a tempo parcial ou completo e implicará a posibilidade de colaborar coa universidade na dirección de tarefas de investigación, nos estudos de doutoramento e, en xeral, en estudos de especialización científica e profesional, nas actividades de extensión universitaria e outras equiparables, cunha retribución compatible coa percepción da pensión de xubilación».
Cincuenta e cinco.-O punto 1 do artigo 81º queda redactado do seguinte xeito:
«1. As comisións de selección do persoal acreditado estarán compostas por cinco membros da área de coñecemento da praza obxecto do concurso que cumpran os requisitos esixidos pola Lei orgánica de universidades».
Cincuenta e seis.-O punto 1 do artigo 82º queda redactado do seguinte xeito:
«1. Contra as propostas das comisións de selección de acreditados, os concursantes poderán presentar reclamación ante o reitor. Admitida a reclamación, suspenderanse os nomeamentos ata a resolución por parte do mesmo».
Cincuenta e sete.-O punto 2 do artigo 82º queda redactado do seguinte xeito:
«2. A Comisión de Reclamacións da universidade estará composta por sete catedráticos de universidade de diferentes ámbitos de coñecemento con ampla experiencia docente e investigadora».
Cincuenta e oito.-O punto 2 do artigo 87º queda redactado do seguinte xeito:
«2. O cargo de reitor e, se é o caso, o de valedor universitario, permitirá quedar exento de todas as obrigas docentes e investigadoras.
As reducións docentes dos restantes cargos académicos e calquer outra situación que implique redución das obrigas docentes deberán ser decididas polo Consello de Goberno».
Cincuenta e nove.-O punto 1 do artigo 92º queda redactado do seguinte xeito:
«1. A proposta da Xerencia, tras a negociación preceptiva co órgano de representación sindical, o Consello de Goberno establecerá a relación de postos de traballo do persoal funcionario de administración e servizos mediante a creación, modificación e supresión das prazas que se precisen para a adecuada atención dos servizos, consonte o procedemento legalmente previsto».
Sesenta.-A disposición adicional segunda queda redactada do seguinte xeito:
«Segunda.-O Consello de Goberno adoptará as medidas transitorias necesarias para adaptar as normas dos estatutos que sexan afectadas por desenvolvementos lexislativos posteriores. No prazo máximo de tres anos, o Consello de Goberno proporalle ao Claustro a correspondente reforma dos estatutos de acordo coa normativa prevista nos mesmos».
Sesenta e un.-A disposición adicional terceira queda redactada do seguinte xeito:
«Terceira.
1. As escalas actuais de funcionarios de administración e servizos da Universidade da Coruña son:
Subgrupo A1:
a) Escala de técnicos de xestión.
b) Escala de facultativos de arquivos e bibliotecas.
Subgrupo A2:
c) Escala de xestión.
d) Escala de axudantes de arquivos, bibliotecas e museos.
Subgrupo C1:
e) Escala administrativa.
f) Escala de auxiliares de arquivos, bibliotecas e museos.
Subgrupo C2:
g) Escala auxiliar.
Grupo E:
h) Escala subalterna.
2. A titulación exixida para acceder ás diferentes escalas adaptarase ao previsto no artigo 76 da Lei 7/2007, do 12 de abril, do Estatuto básico do empregado público».
Sesenta e dous.-A disposición adicional quinta queda redactada do seguinte xeito:
«Quinta.-Os actuais profesores do corpo de profesores numerarios de escolas oficiais de náutica, para extinguir, conservarán todos os dereitos do corpo a que pertencen, tendo, para efectos destes estatutos, a mesma consideración que os titulares de universidade».
Sesenta e tres.-A disposición adicional sexta queda redactada do seguinte xeito:
«Sexta.-Os mestres de taller e instrutores de tecnoloxía naval, funcionarios docentes declarados para extinguir, conservando todos os dereitos que lles corresponden terán, para os efectos de participación nos órganos colexiados da universidade, a mesma consideración que os profesores con vinculación permanente á universidade».
Sesenta e catro.-Engádese unha disposición adicional oitava coa seguinte redacción:
«Oitava.-En tanto exista profesorado do corpo de catedráticos e titulares de escolas universitarias, poderanse convocar concursos de acceso de acordo co establecido nas disposicións adicionais primeira e segunda da Lei orgánica 4/2007, do 12 de abril, pola que se modifica a Lei orgánica 6/2001, do 21 de decembro, de universidades».
Sesenta e cinco.-Engádese unha disposición adicional novena coa seguinte redacción:
«Novena.-Para a contratación de profesorado colaborador e para a renovación dos contratos existentes á entrada en vigor da reforma dos presentes estatutos, observarase o establecido nas disposicións adicionais terceira e transitoria segunda da Lei orgánica 4/2007, do 12 de abril, pola que se modifica a Lei orgánica 6/2001, do 21 de decembro, de universidades, e nas súas correspondentes normas de desenvolvemento».
Sesenta e seis.-Dáselles unha nova redacción as disposicións transitorias quinta e sexta:
«Quinta.
1. O profesorado funcionario da Xunta de Galicia, procedente da escala de profesores do Instituto Nacional de Educación Física de Galicia integrado na UDC na súa propia praza continúa pertencendo á referida escala de orixe.
Aos citados profesores numerarios respectaránselles os dereitos económicos da escala de orixe.
Para os efectos destes estatutos, consideraranse equiparados, no que se refire á participación e representación nos órganos colexiados da universidade, aos profesores titulares de universidade no caso de ser doutores, ou aos profesores con vinculación permanente do centro no cal presten os seus servizos.
2. O profesorado funcionario da Xunta de Galicia, procedente da escala de profesores do Instituto Nacional de Educación Física de Galicia integrado na UDC na súa propia praza que se acredite especificamente segundo o establecido na disposición adicional décimo sétima da Lei orgánica 4/2007, do 12 de abril, pola que se modifica a Lei orgánica 6/2001, do 21 de decembro, de universidades, accederá directamente ao corpo de profesores titulares de universidade, nas súas propias prazas da Universidade da Coruña.
O profesorado funcionario da Xunta de Galicia, procedente da escala de profesores do Instituto Nacional de Educación Física de Galicia, integrado na UDC na súa propia praza que non acceda á condición de profesor titular de universidade, continúa pertencendo á referida escala de orixe, mantendo todos os seus dereitos e conservando a súa plena capacidade docente e, de ser o caso, investigadora».
«Sexta.
1. As primeiras eleccións a órganos unipersoais convocadas a partir da entrada en vigor da reforma dos presentes estatutos realizaranse aplicando as novas porcentaxes de representación dos distintos sectores da comunidade universitaria.
2. As primeiras eleccións a órganos colexiados de centro e departamento convocadas a partir da entrada en vigor da reforma dos presentes estatutos realizaranse aplicando as novas porcentaxes de representación dos distintos sectores da comunidade universitaria.
3. As novas porcentaxes de representación dos distintos sectores da comunidade universitaria aplicaranse á elección dos membros do Claustro logo da renovación de todos os representantes no Claustro.
4. O Consello de Goberno renovará a súa composición a medida que se vaian realizando, de acordo cos puntos anteriores, as eleccións aos órganos unipersoais e colexiados que teñen representación nel».